Herders op die ope velde | Herriemerrie
Ek herinner my vandag (goed, ek weet, dit is ‘n dag laat) aan iets wat ‘n predikant jare gelede gesê het: “As jy nie poësie verstaan nie, sal jy nie die Bybel verstaan nie. Dit laat nie veel hoop vir iemand soos die uwe wat so vlak soos ‘n paashaas is nie. Seker weer ‘n geval van skoenmaker, hou jou by jou lees. ‘n Leek met ‘n Bybel in die hand is ‘n gevaarlike ding. Lees dus maar op eie risiko verder.
Van almal wat beskikbaar was om die nuus van Jesus se geboorte aan te hoor, was herders gekies om die nuus heel eerste te ontvang. Hoekom juis die herders? Was hulle al wat daardie tyd van die nag wakker was? Het hulle dalk net die engele gehallusineer na ‘n paar kapsies te veel? Dalk was hulle die groep wat die vinnigste die verste kon gaan skinder? Was ek maar ‘n digter, kon ek dalk uitgebrei het oor die verband van Jesus die goeie herder en die groep waarmee Hy homself vereenselwig het. Herders was destyds nie juis veel meer werd as die skaap bollie op hulle voete nie. Hulle het hulleself ook nie beter as dit gedra nie. Dalk het die Engele eerste aan hulle verskyn omdat hulle beeld die eerste was wat deur Jesus tot iets goed bekeer is.
Op aarde sal ons net oor die hoekom kan spekuleer. Kom ons spekuleer eerder oor die simbool van ‘n herder. ‘n Herder is ‘n bewaarder. Hy / sy moet na iets (iemand) omsien. Ons almal is op die ou einde ‘n bewaarder van iets en/of iemand. Ons almal is dus ook herders. Net die blote feit dat jy ‘n herder is, is niks om op trots te wees nie. Daar is slegte herders. Daar is baie slegte herders. Ons moet poog om goeie herders te wees.
Die derde Sondag van Advent verteenwoordig ook blydskap. Ek praat jaarliks hieroor, maar dit bly iets wat aangespreek moet word. Kersfees is vir baie mense ‘n tyd van mishandeling, pyn en lyding. Heel dikwels ook aan die hand van die persoon wat hulle moes bewaar of ten minste moes beskerm het. Dit is ‘n skande dat die Heilige dag nie immuun teen onheile is nie.
Aan die ander kant, sou die slegte herders daarmee kon wegkom as die goeie herders nie ander kant toe gekyk het nie? Het ‘n goeie herder net ‘n verpligting oor sy / haar kudde? Sal ‘n goeie herder verby ‘n skaap in nood loop wat nie tot sy / haar kudde hoort nie? In die tyd van liefde, omgee en uitreik is dit nie ons plig om vir ‘n ander op te staan nie?
Wat dink julle? Wat staan ‘n goeie herder te doen?
Breinvasbrand: Op waste dag begin die Twaalf dae van Kersfees?
Breinlosbrand: Olga was reg met Saulus.
« Daar ver in ‘n krippie
Hoor die blye engele sing »
Datum : Desember 15, 2014
crlredelinghuys (17:12:15) : Mooi gestel! Laat mens nadink!
Olga (22:02:47) : 5 Jan? Mense wil leiers wees. Nie herders nie. Laat ek myself kritiek op die hals haal. Die mens is die mees egosentrise, selfsugtigste eie-belange-soekend skepsel op aarde.